ये कहिनी बदलत मऊसम ऊपर लिखाय पारी के तऊन कड़ी के हिस्सा आज जऊन ह पर्यावरन रिपोर्टिंग के श्रेणी मं साल 2019 के रामनाथ गोयनका अवार्ड जीते हवय.
काजल लता बिस्वास ह चक्रवात के कतको सुरता ले अब तक ले डरे हवंय. फेर, आईला चक्रवात ला सुन्दरबन मं आय 10 बछर बीत चुके हवय, ओकर बाद घलो 25 मई 2019 के तारीख वो ला बढ़िया करके सुरता हवय.
अपन घर के बहिर मं बइठे मंझनिया खाय सेती मछरी ला निमारत, 48 बछर के किसान, काजल लता अपन बात कहत जावत रहिथे, "तऊन रात ला कभू बिसोरे नई जाय सकय. पिये सेती एक बूंद पानी घलो नई रहिस. कइसने करके मंय एक ठन पनपनी थैली मं बरसत पानी ला भर लेंव, जेकर ले बनेच पियासी मोर दूनो बेटी अऊ भतीजी के पियास बुझिस," तऊन नजारा ला सुरता करत ओकर अवाज कांपे ला लगथे.
दूसर बिहनिया, अपन गाँव जाय सेती डोंगा धरिस, फेर पुर के पानी मं चलत अपन घर पहुंचिस. काजल लता कहिथें, "मोर बड़े बेटी तनु श्री, जऊन ह वो बखत 17 बछर के रहिस, जिहां जियादा पानी रहिस उहाँ बूड़त बूड़त बांचिस. किस्मत ले वो ह अपन काकी के साड़ी के पल्लू ला धर ले रहिस, जेन ह वो बखत खुल गे रहिस." ओकर आंखी तऊन डर ला बतावत रहय जेकर ले वो मं जूझे रहिन.
मई 2019 मं, ओकर डर 'फ़ानी' चक्रवात के संग लहुंट के आ गे. संजोग ले, ओकर छोटे बेटी 25 बछर के अनुश्री के बिहाव घलो उहिच बखत होय ला रहिस.
जइसने के मंडल अऊ काजल लता दूनेच ये बात ला बने करके जानत हवंय के सुंदरबन मं चक्रवात आय ह आम बात आय. पश्चिम बंगाल सरकार के आपदा प्रबंधन अऊ नागरिक सुरक्षा विभाग ह दक्षिण अऊ उत्तर 24 परगना, दूनो ज़िला ला चक्रवात के कारन 'बनेच जियादा नुकसान के खतरा वाला इलाका' के रूप मं बाँट के रखे हवय.
मंडल के गांव दक्षिण 24 परगना जिला के गोसाबा ब्लॉक मं हवय, अऊ काजल लता के गांव उत्तर 24 परगना जिला के हिंगलगंज ब्लॉक मं हवय. ये दूनों, पश्चिम बंगाल मं भारतीय सुंदरबन मं सामिल 19 ब्लॉक मन के हिस्सा आंय - उत्तर 24 परगना के 6 ब्लॉक अऊ दक्षिण 24 परगना के 13 ब्लॉक.
करीबन 4,200 वर्ग किलोमीटर मं फइले भारतीय सुंदरबन करीबन 45 लाख लोगन के घर आय, ये जम्मो लोगन मन गरीबी मं जिनगी गुजारत हवंय, रोजी-रोटी सेती जूझत हवंय, इलाका के कतको दिक्कत अऊ भारी खराब मऊसम ले लड़त हवंय.
फेर, ये इलाका मं आईला के बाद ले कऊनो बड़े चक्रवात नई देखे गे हवय, येकर बाद घलो इहाँ अइसने चक्रवात के खतरा हमेसा बने रहिथे. पश्चिम बंगाल सरकार के आपदा प्रबंधन विभाग सेती बनाय गे भारतीय प्रौद्योगिकी संस्थान, खड़गपुर के 2006 के एक ठन रपट के मुताबिक राज मं 1891 ले 2004 तक ले 71 चक्रवाती तूफान आ चुके हवय. ये बखत मं, दक्षिण 24 परगना जिला के गोसाबा ब्लॉक मं सबले जियादा असर परे रहिस, जिहां 6 बड़े चक्रवात अऊ 19 सधारन चक्रवात ले जूझे रहिस.
कतको दीगर अध्ययन ले पता चलथे के सुंदरबन के तीर बंगाल के खाड़ी मं चक्रवात के घटना मन बढ़े हवंय. 'डाईवर्सिटी' पत्रिका मं 2015 मं छपे एक अध्ययन, 1881 अऊ 2001 के मंझा मं होय ये बढ़ोत्तरी ले 26 फीसदी बताथे. अऊ मई, अक्टूबर, अऊ नवंबर के बखत बंगाल के खाड़ी मं कतको चक्रवात के 1877 ले 2005 तक के मिले आंकड़ा ले, 2007 के एक ठन अध्ययन बताथे के बीते129 बछर मं ये भारी चक्रवाती महिना के बखत इहाँ भारी चक्रवाती तूफान मं बनेच बढ़ोत्तरी होय हवय.
येकर कारन एक तरीका ले समंदर के सतह के तापमान मं बढ़ोत्तरी ला बताय गे हवय (साइंस ऐंड क्लाइमेट चेंज मं छपे एक ठन लेख मं ये बात कहे गे हवय). ये तापमान भारतीय सुंदरबन मं 1980 ले 2007 तक हरेक दस बछर मं 0.5 डिग्री सेल्सियस बढ़िस, जऊन ह तापमान बढ़े के दुनिया के स्तर मं हरेक दस बछर मं 0.06 डिग्री सेल्सियस के दर ले जियादा हवय.
2011 के वर्ल्ड वाइल्डलाइफ़ फ़ंड के एक शोधपत्र के कहना आय के सुंदरबन मं सागर टापू के वेधशाला मं नापे गे 2002-2009 के बनिस्बत अऊसत समंदर तल 12 मिमि बछर पाछू धन 25 बछर सेती 8 मिमी बछर पाछू के दर ले बढ़िस.
तिपे (वार्मिंग) अऊ येकर चलते समंदर के तल ह बाढ़े घलो मैंग्रोव ला असर करत हवय. ये जंगल चक्रवात अऊ कटाव ले पार के इलाका मन ला बचाय मं मदद करथे, मछरी अऊ दीगर प्रजाति मन के सेती जनम करे के इलाका के रूप मं काम करथे, अऊ बंगाल टाइगर (बघवा) के रहे के जगा घलो आंय. जादवपुर यूनिवर्सिटी के स्कूल ऑफ़ ओशनोग्राफ़िक स्टडीज़ के 2010 के एक ठन शोधपत्र, जेकर नांव, टेम्पोरल चेंज डिटेक्शन (2001-2008) स्टडी ऑफ़ सुंदरबन के कहना हवय के समंदर तल ह बाढ़े अऊ चक्रवात, जंगल के रकबा ला कम करके सुंदरबन के मैंग्रोव के सेहत ला गहिर ले असर करत हवंय.
29 जून, 2019 मं एक ठन बघवा, अर्जुन ला तऊन बखत धर के ले गे, जब वो ह पीरखली जंगल मं केंकरा धरत रहिस. सुंदरबन मं बघवा बनेच बखत ले मइनखे मन ऊपर हमला करत चले आवत हवंय; ये हमला करे के बढ़त घटना कम से कम थोकन रूप ले, समंदर तल के बढ़े ले जंगल जमीन के घटे सेती होवत हवंय, जेकर सेती ये बघवा मन मइनखे मन के बस्ती मन के तीर आत जावत हवंय.
दीगर शोधकर्ता मन लिखे हवंय के बिद्याधरी नदी के गाद, हिमालय ले आवत ताजा पानी के धार ला मंझा अऊ उदती सुंदरबन तक आय ले रोकथे. शोधकर्ता मन जमीन के कटे, खेती, नरुवा के चिखला के जमे, अऊ मछरी पाले के कचरा के गाद ला जिम्मेवार माने हवंय. 1975 मं फरक्का बैराज बनाय घलो (पश्चिम बंगाल के मुर्शिदाबाद जिला मं, गंगा मं बने) केन्द्रीय सुंदरबन के बढ़त नुनछुर के एक कारन बनिस.
2016 में जर्नल ऑफ़ एक्सपेरिमेंटल बायोलॉजी एंड एग्रीकल्चरल साइंसेज़ मं छपे एक ठन लेख के मुताबिक, आईला सेती माटी खराब होय हवय - भारी नुनछुर अऊ भारी अम्लता समेत - जेकर नतीजा उत्तर अऊ दक्षिण 24 परगना के अधिकतर हिस्सा मं धान घलो बने करके नई जामिस. पत्रिका मं छपे एक अध्ययन ले पता चलथे के धान ला फिर ले जामे सेती, फॉस्फेट अऊ पोटास खातू ला लगत मात्रा ले जियादा बऊरे ला परही.
2018 के एक शोधपत्र के मुताबिक, आईला आय के बाद ले सुंदरबन मं धान के उपज आधा होगे हवय - 1.6 हेक्टेयर पाछू 64-80 क्विंटल ले घट के 32-40 क्विंटल. प्रबीर के कहना आय के फेर, धान के उपज अब आईला ले पहिली के जइसने आ गे हवय, फेर ओकर परिवार अऊ गाँव के दीगर लोगन मन जून ले सितंबर तक ले पूरा पूरी अकास भरोसा रहिथें.
कोलकाता के स्कूल ऑफ़ ओशनोग्राफ़िक स्टडीज़ मं चलत एक शोध के मुताबिक, बंगाल के उत्तरी खाड़ी (जिहां सुंदरबन हवय) मं बीते 20 बछर मं अक्सर एक दिन मं 100 मिमी ले जियादा बरसात हवत हवय. प्रो. हाजरा बताथें के बुवाई के बखत मं अक्सर बरसात कम होथे, जइसने के ये बछर होईस - 4 सितंबर तक ले, दक्षिण 24 परगना मं करीबन 307 मिमी कमती अऊ उत्तर पूर्वी परगना मं करीबन 157 मिमी कम पानी गिरे रहिस.
अइसने सिरिफ ये बछर नई होय हवय - सुंदरबन मं बीते कुछेक बछर ले सरलग कम धन जियादा बरसात होवत हवय. दक्षिण 24 परगना मं जून ले सितंबर तक बरसात मं 1552.6 मिमी पानी गिरे रहिस. जिला के 2012-2017 के बरसात के आंकड़ा ले पता चलथे के छे ले चार बछर मं पानी कम गिरे रहिस, जऊन मं सबले कम बरसात 2017 (1173.3 मिमी) अऊ 2012 मं (1130.4 मिमी) रहिस.
उत्तर 24 परगना मं येकर उलट होय हवयः एनी जियादा बरसात. इहाँ जून ले सितंबर तक 1172.8 मिमी बरसात होथे. 2012-2017 के बरसात के आंकड़ा ले पता चलथे के ये छे बछर ले चार मं सधारन ले जियादा पानी गिरे रहिस - अऊ 2015 मं सबले जियादा, यानि 1428 मिमी पानी गिरे रहिस.
समंदर तल के बढ़त तापमान ला छोड़ सुंदरबन मं जमीन के घलो तापमान बढ़त हवय. न्यूयॉर्क टाइम्स के एक इंटरैक्टिव पोर्टल मं आबोहवा अऊ ग्लोबल वॉर्मिंग के आंकड़ा के मुताबिक, 1960 के बछर मं इहाँ बछर भर मं 32 डिग्री सेल्सियस धन ओकर ले जियादा तापमान वाले दिन 180 होवत रहिस, उहिंचे 2017 मं अइसने दिन ह बढ़ के 188 होगे. अइसने दिन मन के आंकड़ा सदी के आखिर तक 213 ले 258 तक हो सकथे.
पारी के बदलत मऊसम ऊपर लिखाय देश भर ले रिपोर्टिंग के ये प्रोजेक्ट, यूएनडीपी समर्थित तऊन पहल के हिस्सा आय, जऊन मं आम जनता अऊ ओकर जिनगी के गुजरे बात ला लेके पर्यावरन मं होवत बदलाव के रिकार्ड करे जाथे.
ये लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव.
